**RESYME` OG SPØRSMÅL FRA DAGENS TALE, DATERT 30.08.2020,**

**v/ungdomspastor Martine Aanensen**

**TEMA: I HAM har vi frihet**

Teksten er hentet fra;

Efeserne 1.3-7

Paulus skriver til de troende om hva livene våre handler om.

Opp igjennom historien har det vært kjempet mange kamper, frihetskamper som det har vært viktig å kjempe for. Vi fortsetter å kjempe for økonomisk frihet, karriere, likestilling osv. Men blir vi virkelig fri?

Vi hører om mennesker som er fengslet for sin tro og som forteller at de føler seg fri. De har kanskje sett og forstått at i HAM så har de fått frihet.

Vi får en relasjon til Jesus gjennom troen. Jeg blir i Ham og Han i meg. Jesus inviterer oss til fellesskap og vi blir i Ham. Paulus sier; Å være i HAM gir oss frihet.

Men hva er **vår** frihet? Låser vi oss selv inn i det vi trodde skulle være frihet? Kan vår frihet ligge i å la en annen være Konge i vårt liv? Ligger det en frihet i å følge en annen og at noen andre enn meg selv tar ansvar for min frihet?

Jesus vet hvordan det er å leve med våre begrensninger. All skylden og skammen tok Han med seg inn i døden og gjorde oss fri. Hans kjærlighet til oss med alle våre begrensninger gjør oss fri når vi erkjenner vår synd og ufullkommenhet.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.